कोर्ट से गृह-मंत्रालय तक की मंजूरी जरूरी; इसी साल इकरा को जाना पड़ा था पाकिस्तान
Pakistan Seema Haider Case; What are the requirements for Indian citizenship? What is the importance of the legal basis for citizenship in India? सीमा की तरह इकरा भी भागकर आई थी, लेकिन पाकिस्तान वापस जाना पड़ा - भारत में सचिन के साथ सीमा हैदर का रहना 2 परिस्थियों में ही संभव - पाकिस्तान से भारत आने वालों के लिए 10 तरह के वीजा होते हैं
पाकिस्तान से अपने 4 बच्चों के साथ भारत आई सीमा हैदर का अब यहां टिके रहना बेहद मुश्किल है। सीमा हैदर ने अवैध तरीके से बिना वीजा भारत में एंट्री की है। इसी साल 19 फरवरी को भारत आकर मुलायम सिंह यादव नाम के शख्स से शादी करने वाली इकरा को वापस पाकिस्तान भेज दिया गया है। सीमा की कहानी काफी हद तक इकरा से मेल खाती है।
भास्कर एक्सप्लेनर में सीमा हैदर के भारत में टिके रहने के पीछे की कानूनी मुश्किलों को जानेंगे… 
सीमा की तरह इकरा भी भागकर आई थी, लेकिन पाकिस्तान वापस जाना पड़ा
पिछले साल ऑनलाइन लूडो गेम खेलते हुए पाकिस्तान की इकरा जीवानी की दोस्ती भारत के मुलायम सिंह यादव से हो गई। इकरा पाकिस्तान के सिंध प्रांत की रहने वाली थी, जबकि मुलायम सिंह यादव भारत के उत्तर प्रदेश राज्य के रहने वाले थे। दोनों की दोस्ती प्यार में बदल गई। 19 सितंबर 2022 को इकरा पाकिस्तान के हैदराबाद शहर में स्थित फेडरल गवर्मेंट कॉलेज जाने के लिए घर से निकली, जिसके बाद से ही वो गायब थी।
23 जनवरी को भारत के बेंगलुरु शहर में इकरा जीवानी और उसके प्रेमी मुलायम सिंह यादव की गिरफ्तारी हुई। दरअसल, जनवरी में एक रोज इकरा ने पाकिस्तान में अपने घरवालों को फोन कर भारत में मुलायम के साथ सही सलामत होने की जानकारी दी थी। उसने अपने परिवार वालों को मुलायम से शादी की बात भी बताई थी। फोन पर होने वाली इसी बातचीत को ट्रैक कर पुलिस इकरा जीवानी तक पहुंच गई।
इकरा ने पुलिस को बताया कि नेपाल में उसने मुलायम सिंह यादव से शादी की थी। इसके बाद वे दोनों नेपाल की राजधानी काठमांडू के रास्ते भारत आए। मुलायम बेंगलुरु के बेलंदूर थाना क्षेत्र में एक प्राइवेट कंपनी में सिक्योरिटी गार्ड का काम करता था। ऐसे में इकरा उसके साथ यहीं एक लेबर क्वार्टर में रहने लगी।
भारत सरकार ने इकरा की गिरफ्तारी के 24 दिन बाद 19 फरवरी 2023 को उसे वापस पाकिस्तान भेज दिया। इकरा पर IPC की धारा 420 के तहत फर्जीवाड़ा, 495 के तहत छुप के शादी करने, 468 व 471 के तहत फर्जी दस्तावेज बनाने और उसके इस्तेमाल करने का आरोप है। कुछ ऐसे ही आरोप सीमा हैदर पर भी हैं। यही वजह है कि उसके भारत में लंबे समय तक रहने की संभावना कम दिख रही है।
भारत में सचिन के साथ सीमा हैदर का रहना 2 परिस्थियों में ही संभव 
अवैध तरीके से भारत में एंट्री करने की वजह से सीमा हैदर सुरक्षा एजेंसियों के निशाने पर है। भले ही कोर्ट से सीमा हैदर को जमानत मिल गई हो, लेकिन अब भी उसका संकट टला नहीं है। कानूनी तौर पर देखें तो वह दो परिस्थितियों में ही भारत में लंबे समय तक रह सकती है…
1. भारत सरकार सीमा हैदर के लिए लॉन्ग टर्म वीजा जारी करे।
2. सचिन और सीमा हैदर की शादी को कोर्ट वैध करार दे।
भारत आने वाले पाकिस्तानी नागरिकों के लिए 10 तरह के वीजा जारी किए जाते हैं। भारत सरकार अगर इन्हीं 10 में से एक यात्री वीजा के तहत सीमा हैदर को अधिकतम 2 साल के लिए वीजा दे देती है तो उसके भारत में टिके रहने की संभावना बढ़ जाएगी। लॉन्ग टर्म वीजा भारतीय नागरिकता मिलने का पहला स्टेप माना जाता है। ये फैसला भारत सरकार का गृह मंत्रालय लेता है।
वहीं, अगर कोर्ट स्पेशल मैरिज एक्ट के तहत सीमा और सचिन की शादी को वैध करार देती है तो उसके भारत में रहने संभावना बढ़ जाएगी। इसके बाद उसे नागरिकता मिलना आसान हो जाएगा। इस कानून के तहत दो अलग-अलग देश के लोग भी शादी कर सकते हैं। हालांकि, इसके लिए सीमा हैदर के पास उसके पाकिस्तान से जुड़े होने के सभी सही डॉक्यूमेंट्स होना जरूरी है। वह अवैध रूप से भारत आई है, ऐसे में शादी वैध है या नहीं, इस पर आखिरी फैसला कोर्ट करेगा।
अब सीमा हैदर के भारतीय नागरिकता और धर्म बदलने से जुड़े 3 सवालों के जवाब सुप्रीम कोर्ट के वकील विराग गुप्ता से जानते हैं…
सवाल 1: सीमा ने धर्म बदलकर भारतीय नागरिकता की अपील की तो ये मुश्किल क्यों है?
जवाब: विराग का कहना है कि भारत में नागरिक अपनी इच्छा से किसी भी धर्म को स्वीकार कर सकता है। इसके बाद उसे सरकार से धर्म बदलाव को लेकर एक सर्टिफिकेट लेना होता है। इसलिए नागरिकता मिलने के बाद सीमा हैदर को हिंदू धर्म अपनाने के लिए ये प्रक्रिया फॉलो करनी होगी…
1. सबसे पहले सीमा को आर्य समाज मंदिर या अन्य मान्य संस्थान से धर्म परिवर्तन का प्रमाणपत्र लेना होगा।
2. इसके बाद सीमा को धर्म बदलने से संबंधित एक एफिडेविट 10 रुपए के स्टॉम्प पेपर पर बनवाना होगा।
3. सीमा को अपने धर्म बदलने की जानकारी किसी अखबार में ऐड के तौर पर पब्लिश करवानी होगी।
4. सरकारी गजट में धर्म बदलवाने के लिए आपको गजट कार्यालय में आवेदन लिखना होता है।
5. सभी डॉक्यूमेंट्स के साथ गजट कार्यालय में धर्म बदलने के लिए कुछ पैसे जमा करने होते हैं।
इस पूरी प्रक्रिया में 2 से 3 महीने का समय लगता है। अगर प्रकाशन नियंत्रक को आवेदन/अनुरोध अस्पष्ट, अधूरा, भ्रामक या गैरकानूनी लगता है, तो वे आवेदन को अस्वीकार करने के लिए स्वतंत्र हैं।
सीमा के लिए भारत में धर्म बदलने के लिए अपील करना मुश्किल है, क्योंकि धर्म परिवर्तन का सर्टिफिकेट मिलने से पहले उसे भारत की नागरिकता लेने की जरूरत हो सकती है। इन दोनों बातों के बाद ही उसकी सचिन के साथ वैध शादी हो सकती है। उसके पहले दोनों लोगों का लिव-इन का दर्जा ही माना जाएगा।
सवाल 2: सीमा हैदर के बच्चों के लिए भी भारत में लंबे समय तक रहना मुश्किल क्यों है?
जवाब: सीमा हैदर के साथ उसके 4 बच्चे भारत आए हैं। कानूनी तौर पर इन बच्चों को भारत आने से पहले यात्री वीजा के लिए आवेदन करना था, लेकिन ये सभी बच्चे अवैध रूप से भारत आए हैं। ऐसे में सीमा को पत्नी का दर्जा मिलता है या लॉन्ग टर्म वीजा मिलता है तो बच्चों के लिए उन्हें एडॉप्शन डील करानी होगी। इसके बाद सभी बच्चे भारत में रह सकते हैं। बाद में इसी के आधार पर उन्हें लॉन्ग टर्म वीजा या भारतीय नागरिकता मिल सकती है।
सवाल 3: भारत में नागरिकता देने के कानूनी आधार क्या हैं और सीमा को नागरिकता मिलने की कितनी संभावना है?
जवाब: भारतीय संविधान के भाग- 2 के अनुच्छेद 5 से 11 तक में नागरिकता के बारे में बताया गया है। इसके अलावा संसद ने नागरिकता अधिनियम 1955 बनाया है, जिसमें 2015 और 2019 में अनेक संशोधन हुए हैं। इनके तहत इन 4 आधार पर कोई विदेशी नागरिक भारत की नागरिकता के लिए अपील कर सकता है...
1. जन्म के आधार पर: 
2. पंजीकरण के आधार पर: अवैध प्रवासी नहीं होने पर कोई भी विदेशी नागरिक 7 साल भारत में रहने के बाद यहां की नागरिकता के लिए सेक्शन 5(1)(ए) के तहत अपील कर सकता है। दूसरे देश से शादी कर भारत में 7 साल रहने वालों को भी इस कानून के तहत नागरिकता के लिए आवेदन करने के अधिकार हैं। वहीं, ऐसे बच्चे जिनके माता या पिता में से कोई भारतीय है वह भी नागरिकता के लिए आवेदन कर सकता है।
3. नेचुरलाइजेशन प्रोसेस: वैध तरीके से भारत आकर यहां 12 साल तक रहने के बाद नागरिकता अधिनियम की तीसरी अनुसूची में सभी योग्यता पूरा करता है तो भारतीय नागरिकता के लिए अपील करना होता है। कानूनी तौर पर इन्हें ये साबित करना होता है कि वह अब विदेशी नहीं रहे हैं।
4. प्रादेशिक निगमन: कोई विदेशी क्षेत्र भारत का हिस्सा बनता है तो सरकार वहां के लोगों को भारतीय नागरिकता देती है।है
भास्कर एक्सप्लेनर की ये खबरें भी पढ़ें...
1. क्या है अल-नीनो जो मानसून पर बनेगा संकट:कई राज्यों में सूखे की आशंका; हिंद महासागर की ठंडी हवाओं से मिलेगी राहत
मानसून आते ही दो शब्द अक्सर चर्चा में आ जाते हैं- ला-नीनो और अल-नीनो। स्पेनिश भाषा के ये शब्द इस बार भी सुनाई दे रहे हैं। 8 जून को केरल में मानसून की पहली बारिश हुई और उसी दिन अमेरिकी एजेंसी NOAA यानी नेशनल ओशनिक एंड एटमॉस्फेरिक एडमिनिस्ट्रेशन ने बताया कि प्रशांत महासागर में अल-नीनो आ गया। भारत में इसे बुरी खबर मानकर चर्चा शुरू हो गई।
ऐसे में आज भास्कर एक्सप्लेनर में जानते हैं कि ये अल-नीनो है क्या, इसमें ला-नीनो से अलग क्या है और भारत के लिए ये बुरी खबर क्यों है? पूरी खबर यहां पढ़ें
2. मानसून के बूते भारत सदियों तक नंबर वन इकोनॉमी रहा:इसी वजह से हम गुलाम बने, आखिर इतना ताकतवर मानसून बना कैसे
मानसून ने भारत को अंग्रेजों का गुलाम बनाया। अमेरिका और चीन छोड़िए, मानसून के बूते भारत सदियों तक दुनिया की नंबर वन इकोनॉमी रहा। मानसून ही सरकार का बहीखाता चलाता है। चौंकिए मत, ये सच है। मानसून ताकतवर है ही, पर कैसे…? आज मंडे मेगा स्टोरी में सिलसिलेवार ढंग से जानते हैं इस सवाल का जवाब… पूरी खबर यहां पढ़ें